- ሳፃ ማፃፋ
- ←
- 13
- →

13
ታኒ ኣባፔ ኬሲያ ላዑ ዶዓቱዋ ቤዓዲ
1 ሄዋፔ ጉዪያን፥ ኢቲ ዶዓይ ኣባፔ ኬሲሺን፥ ታኒ ቤዓዲ። ኣው ታሙ ካጪኔ ላፑ ሁጲ ዴዔ፤ ኣ ታሙ ካጪያ ቦላን ታሙ ኣኪሊሊ ዴዔ። ኣ ሁጲያንካ ቦሪያ ሱንꬃይ ፃፌቲ ኡቴዳ። ዳን 7፡3፤ ሳፅ 17፡3፣ 7-12 2 ታኒ ቤዔዳ ዶዓይ ማሂያ ማላቴ፤ ኣ ጌዲ ባባንꬃ ጌቴቲያ ኢታ ዱዓ ጌዲያ ማላቴ፤ ኣ ዶናይ ጋሙዋ ዶና ማላቴ። ዳዊ ባሬ ዎልቃ፥ ባሬ ካዉቴꬃ ኦይዲያኔ ባሬ ዎልቃማ ማታ ሄ ዶዓው ኢሜዳ። ዳን 7፡4-6
3 ሄ ዶዓ ሁጴቱዋፔ ኢቱ ሃይቄዳዋ ማላቲያዋ ታኒ ቤዓዲ፤ ሺን ዎꬊያ ማይꬃይ ፓፄዳ። ሳዓ ኣሳይ ኡባይ ማላሌቲዴ፥ ሄ ዱዓ ጌዱዋ ካሌዳ። 4 ዳዊ ባሬ ማታ ዶዓው ኢሜዳ ዲራው፥ ኣሳይ ኡባይ ዳዌው ጎዪኔዳ። ቃሲ ሄ ኣሳይ፥ «ዶዓ ማላይ ኦኔ? ኣናና ኦሌታናው ኦኒ ዳንዳዪ?» ያጊዴ፥ ዶዓው ጎዪኔዳ።
5 ሄ ዶዓው ፓላ ዬዉዋኔ ቦሪያ ሃሳዪያ ዶናይ ኢሜቴዳ። ኦይታማኔ ላዑ ኣጌናሲ ኦꬃና ማላ፥ ኣው ማታይ ኢሜቴዳ። ዳን 7፡8፣ 25፤ 11፡36 6 ሄ ዶዓይ ፆሳ፥ ኣ ሱንꬃ፥ ኢ ዴዒያሳኔ ሳሉዋን ዴዒያ ኡባቱዋ ቦሪያ ዶሜዳ። 7 ሄ ዶዓይ ፆሳ ኣሳቱዋና ኦሌቲዴ፥ ኡንቱንታ ፆናና ማላ፥ ኣው ማታይ ኢሜቴዳ። ቆሙዋ ኡባ፥ ያራ ኡባ፥ ዱማ ዱማ ቢታ ቃላ ኡባኔ ዛሪያ ኡባ ሞዲያ ማታይ ኣው ኢሜቴዳ። ዳን 7፡21 8 ሳዓይ ሜꬌታናፔ ካሴ ሹኬቴዳ ዶርሳ ዴዑዋ ማፃፋን ሱንꬃይ ፃፌቲቤና ኣሳይ፥ ሳዓን ዴዒያዌ ኡባይ፥ ሄ ዶዓው ጎዪናና። ማዝ 69፡28
9 ሲሲያ ሃይꬃይ
ዴዒያ ኡራይ ሲሶ።
10 ኦሞዴታና ኣሳይ ዴዖፔ፥
ኦኒኔ ኦሞዴታናዋ።
ማሻን ሹኬታና ኣሳይ ዴዖፔ፥
ኦኒኔ ማሻን ሹኬታናዋ።
ጌሻቱዋ ዳንዳያይኔ
ኣማኑ ሃዋን ኤሬታናዋ። ኤርም 15፡2፤ 43፡11
ታኒ ሳዓፔ ኬሲያ ዶዓ ቤዓዲ
11 ሄዋፔ ጉዪያን፥ ሃራ ዶዓይ ሳዓፔ ኬሲያዋ ታኒ ቤዓዲ። ዶርሳ ካጪያ ማላቲያ ላዑ ካጪ ኣው ዴዔ፤ ሺን ሄ ዶዓይ ዳዊያዳን ሃሳዬዳ። 12 ሄ ዶዓይ ኮይሮ ዶዓ ዎልቃማ ማታ ኡባ ኣ ሲንꬃን ኦꬄዳ። ሳዓይኔ ሳዓን ዴዒያ ኣሳይ ኡባይ ኣ ዎꬊያ ማይꬃይ ፓፄዳ ኮይሮ ዶዓው ጎዪናና ማላ፥ ሄ ዶዓይ ጎዳቴዳ። 13 ሄ ላዔንꬆ ዶዓይ ዎልቃማ ማላታቱዋ ኦꬄዳ፤ ሃራይ ኣቶ ታማ ሳሉዋፔ ኣሳ ኡባ ሲንꬃ ሳዓ ዎꬃና ጋካናው ማላታቱዋ ኦꬄዳ። 14 ኮይሮ ዶዓ ሲንꬃን ኦꬃናው፥ ኣው ኢሜቴዳ ማላታቱዋን ሳዓን ዴዒያ ኣሳ ኡባ ኢ ባሌꬄዳ። ማሻን ማይꬃቶፔኔ ፓፃ ዴዒያ ኮይሮ ዶዓ ቦንቾ ሚሲሊያ ጊጊሳናዳን፥ ሳዓ ኣሳ ኡባው ላዔንꬆ ዶዓይ ኦዴዳ። 15 ቃሲ ኮይሮ ዶዓ ሚሲሊ ሃሳያናዳኒኔ ባሬው ጎዪኔና ኡባ ዎꬋናዳን፥ ላዔንꬆ ዶዓይ ባሬ ሼምፑዋ ኮይሮ ዶዓ ሚሲሊያን ሼምፑዋ ጌሊሳናው ኣዛዜቴዳ።
16 ኣሳይ ኡባይ ዎጋይኔ ቄራይ፥ ማንቁኔ ዱሪ፥ ዎማኑኔ ኣይሊ ባሬ ኡሼቻ ኩሺያን ዎይ ባሬ ዴሙዋን ማላ ዎꬃናዳን፥ ሄ ላዔንꬆ ዶዓይ ጎዳቴዳ። 17 ሄ ዶዓ ሱንꬃይ ዎይ ኣ ሱንꬃ ፓይዱ ዴዒያ ማላይ ባይና ኣሳይ ኦኒኔ ዛሊዓናዉኔ ሻማናው ዳንዳዬና።
18 ኣꬌዳ ኤራቴꬃይ ሃዋን ዴዔ። ኤራይ ዴዒያ ኦኒኔ ሄ ዶዓ ፓይዱዋ ቢሌꬃ ኤሮ፤ ኣዪሲ ጎፔ፥ ሄ ፓይዱ ኢቲ ኣሳ ሱንꬃ። ኣ ፓይዱ ኡሱፑን ፄታኔ ኡሱፑን ታማኔ ኡሱፑና።

- ሳፃ ማፃፋ
- ←
- 13
- →

13:1 ዳን 7፡3፤ ሳፅ 17፡3፣ 7-12

13:2 ዳን 7፡4-6

13:5 ዳን 7፡8፣ 25፤ 11፡36

13:7 ዳን 7፡21

13:8 ማዝ 69፡28

13:10 ኤርም 15፡2፤ 43፡11

© 2011 WBT