- ሮሚያ
- ←
- 10
- →

10
ኢስራዔሊያ ኣሳይ ፆሳ ኦጊያ ካሊቤና
1 ታናዳን ኣማኒያዋንቶ፥ ታኒ ኢስራዔሊያ ኣሳው ታ ኩሜንꬃ ዎዛናፔ ኣሞቲያዌኔ ፆሳ ዎሲያዌ ኡንቱንቱ ኣታናሳ፤ 2 ኣዪሲ ጎፔ፥ ኡንቱንቱ ፆሳው ኦꬃናው ሎይꬂ ኮዪያዋ ታኒ ማርካታይ፤ ሺን ኡንቱንቱ ፆሳው ኦꬃናው ሎይꬂ ኮዪያ ኮሻይ ቱሙ ኤራቴꬃፔ ጊዴና። 3 ኣዪሲ ጎፔ፥ ፆሳይ ኣሳ ፂሊሲያ ኦጊያ ኡንቱንቱ ኤሬናን፥ ባሬንቱ ሁጴ ፂሎቴꬃ ኤሳናው ኮዬዲኖ፤ ቃሲ ባሬንቱ ሁጴው ፆሳይ ኣሳ ፂሊሲያ ኦጌው ኤኖ ጊቤይኪኖ። 4 ኣዪሲ ጎፔ፥ ኣማኔዳ ኡባይ ፂላናዳን፥ ኪሪስቶሲ ሂጊያ ቆፋ ፖሌዳ።
ኣቶቴꬃይ ኡባሳ
5 ኣሳይ ሂጌው ኣዛዜቲዴ ፂሊያባው ሙሴ፥ «ሂጊ ኣዛዚያዋ ኦꬂያ ኦኒኔ ሄ ሂጊያን ፓፃ ዴዓና» ያጊ ፃፌዳ፤ ዎግ 18፡5 6 ሺን ኣማኑዋን ፂሊያባው ጌቴቴዳዌ ሃዋ፤ «ኔ ዎዛናን፥ ‹ኦኒ ሳሉዋ ፑዴ ባኔ?› ጎፓ። ሄዌ ኪሪስቶሳ ዱጌ ዎꬃናሳ፤ ዛር 30፡12-14 7 ዎይ ‹ዱጌ ሳዓ ጋርሳ ዎꬋናዌ ኦኔ?› ጎፓ። ሄዌ ኪሪስቶሳ ሃይቁዋፔ ዴንꬃናሳ። 8 ሺን ኢ ጊያዌ ሃዋ፤ ‹ፆሳ ቃላይ ኔ ማታና፤ ኔ ዶናኒኔ ኔ ዎዛናን ዴዔ› ጌቴቴዳ» ያጌ። ሄዌካ ኑኒ ሂንቴንቶ ኦዲያ ኣማኑዋ ቃላ።
9 ኔኒ፥ «ዬሱሲ ጎዳ» ጋዴ ኔ ዶናን ማርካቶፔ፥ ቃሲ ፆሳይ ሃይቁዋፔ ኣ ዴንꬄዳዋ ኔ ዎዛናን ኣማኖፔ፥ ኔኒ ኣታና። 10 ኣዪሲ ጎፔ፥ ኣሳይ ባሬ ዎዛናን ኣማኒዴ ፂሌ፤ ባሬ ዶናንካ ማርካቲዴ ኣቴ። 11 ፆሳ ማፃፋይ፥ «ኣኒ ኣማኒያ ኦኒኔ ዬላቴና» ያጌ። ኢሳ 28፡16 12 ኣዪሁዳ ኣሳኔ ኣዪሁዳ ጊዴና ኣሳ ጊዶን ዱማቴꬃይ ባዋ። ኢቲ ፆሳይ ኡባ ጎዳ፤ ኢ ባሬና ፄሲያ ኡባቶ ዳሮ ኬካ። 13 ኣዪሲ ጎፔ፥ ፆሳ ማፃፋይ፥ «ጎዳ ሱንꬃ ፄሲያ ኦኒኔ ኣታና» ያጌ። ኢዩ 2፡32
14 ያቲና፥ ኡንቱንቱ ኣ ኣማኒቤናዋንታ ጊዶፔ፥ ዎቲ ኣ ፄሳናው ዳንዳዪኖ? ቃሲ ቃላ ሲሲቤናዋንቱ ዋኒ ኣማናናው ዳንዳዪኖ? ቃላ ኦዲያዌ ꬋዮፔ፥ ኡንቱንቱ ዋኒ ሲሳናው ዳንዳዪኖ? 15 ቃሲ ቃላ ኦዲያዋንቱ ኪቴቴናን ኣጎፔ፥ ኦሱ ዎቲ ኦዴታናው ዳንዳዪ? ኣዪሲ ጎፔ፥ ፆሳ ማፃፋይ፥ «ናሼቺያ ሚሺራቹዋ ኦዲያዋንቱ ዩሳይ ዎቲ ሎዒ!» ያጌ። ኢሳ 52፡7
16 ሺን ኡንቱንቱ ኡባይ ዎንጋላው ኣዛዜቲቤይኪኖ፤ ኣዪሲ ጎፔ ኢሲያሲ፥ «ታ ጎዳው፥ ኑኒ ማርካቴዳዋ ኦኒ ኣማኔዴ?» ያጌዳ። ኢሳ 53፡1 17 ሲሚ ኣሳይ ቃላ ሲሲዴ ኣማኔ፤ ቃሲ ኢቲ ኡራይ ኪሪስቶሳ ቃላ፥ ኦዲና ሲሴ።
18 ሺን ኡንቱንቱ ቃላ ሲሲቤናዌ ቱሜ ጋዴ ታኒ ኦቻይ። ቱማ ኡንቱንቱ ሲሴዲኖ፤ ፆሳ ማፃፋይ፥
«ኡንቱንቱ ሃሳያ ኮሻይ
ሳዓ ኡባን ላሌቴዳ፤
ኡንቱንቱ ቃላይካ ሳዓ ጋፃ ጋኬዳ»
ያጌዳ። ማዝ 19፡4 19 ሺን ኢስራዔሊያ ኣሳቱ ኤሪቤይኪኖዬ ጋዴ ታኒ ኦቻይ። ሙሴ ካሴ፥
«ታኒ ሂንቴንታ ኣሳ ጊዴና ኣሳቱዋን ሴሊሳና፤
ቃሲ ኤያ ኣሳቱዋን ታኒ ሂንቴንታ ሃንቄꬂሳና»
ያጌዳ። ዛር 32፡21 20 ቃሲ ኢሲያሲ ዳሮ ፃሊዴ፥
«ታና ኮዪቤናዋንቶ ቤታዲ፤
ታና ኦቺቤናዋንቶካ ቆንጫዲ»
ያጌ። ኢሳ 65፡1 21 ሺን ኢስራዔላቱዋባ ኢ ሃሳዪዴ፥
«ጋላሳ ኡባ ኣዛዜቴናዋንቶኔ
ታዋ ኢፂያዋንቶ ታ ኩሺያ ሚጫዲ»
ያጌ። ኢሳ 65፡2

- ሮሚያ
- ←
- 10
- →

10:5 ዎግ 18፡5

10:6 ዛር 30፡12-14

10:11 ኢሳ 28፡16

10:13 ኢዩ 2፡32

10:15 ኢሳ 52፡7

10:16 ኢሳ 53፡1

10:18 ማዝ 19፡4

10:19 ዛር 32፡21

10:20 ኢሳ 65፡1

10:21 ኢሳ 65፡2

© 2011 WBT