- 2 ዮሃኒሳ ኪታ
- ←
- 1
- →

ዮሃኒሲ
ፃፌዳ ላዔንꬆ ኪታ
ጌሉዋ
ዮሃኒሳ ላዔንꬆ ኪታ፥ ዬሱሲ ኪቴዳ ኣማኒያዋንታ ካሌꬂያ ጪማ ዮሃኒሲ ፃፌዳ። ፃፌቴዳዌካ፥ ዶሬቴዳ ጎዳቲሳኔ ኢዚ ናናቱዋሳ። ኢዛካ ሄ ዎዴ ዴዒያ ኣማኒያ ኣሳ ሺቁዋ ቤሳው። ሃ ቃንꬃ ኪታይ ፃፌቴዳዌ ኡንቱንቱ ኢቱ ኢቱዋና ሲቄታናዳን ሃሳዪሳናሳኔ ዎርዶ ኣስታማራቱዋፔኔ ኡንቱንቱ ቲሚርቲያፔ ናጌታናዳን ቆፊሳናሳ።
ሼምፓቱዋ ኡባቱዋሲ ኢሜቴዳ ቃንꬃ ቆፋቱዋ
ጌሉዋ (1-3)
ሲቁ ኡባፔ ቦላ (4-6)
ዎርዶ ቲሚርቲያፔ ናጌታናዳን ኦዴቶዋ (7-11)
ዉርሴꬃ ቁቲያ (12-13)

1
1-2 ታኒ ኣማኒያዋንታ ካሌꬂያ ጪማይ፥ ሂንቴንቶ፥ ዶሬቴዳ ጌኒዉኔ ኢዚ ናናው * ዶሬቴዳ ጌኒዉኔ ኢዚ ናናው፡ ኦኒ ኤሪ ሃዌ ፃፌቴዳዌ፥ ዎሳ ጎሌዉኔ ኢዚን ዴዒያ ጎዳ ካሊያ ኣማኒያዋንቶ ጊዴናን ኣጌና። 13 ፄሊቴ። ሃ ዳቢዳቢያ ፃፋይ፤ ኑ ጊዶን ዴዒያ ቃሲ ኑናና ሜꬊናው ዴዓና ቱማቴꬃ ዲራው፥ ታኒ ሂንቴና ቱሙ ሲቃይ። ቃሲ ታ ፃላላ ጊዴናን፥ ቱማቴꬃ ኤሪያ ኡባቱ ሂንቴና ሲቂኖ።
3 ፆሳ ኑ ኣዉዋኔ ኣ ናዓ ዬሱሲ ኪሪስቶሳ ኣꬎ ኬካቴꬃይ፥ ማሮቴꬃይኔ ሳሮቴꬃይ ቱማቴꬃኒኔ ሲቁዋን ኑናና ኢቲፔ ጊዶ።
ቱሙዋባኔ ሲቁዋባ
4 ፆሳ ኣዉ ኑና ኣዛዜዳዋዳን፥ ኔ ናናቱዋፔ ኣማሬዳዋንቱ፥ ቱማቴꬃን ዴዒያዋ ቤዓዴ ታኒ ዳሮ ናሼታዲ። 5 ሲቆ ጌኔ፥ ሃዒካ ኑኒ ኡባይ ኢቱ ኢቱዋና ሲቄታና ማላ፥ ታኒ ኔና ዎሳይ፤ ሃ ኣዛዙ ካሴዴፔ ኑናና ዴዒያ ኣዛዙዋፔ ኣቲን፥ ታኒ ኔው ኦራꬃ ኣዛዙዋ ፃፊኬ። ዮህ 13፡34፤ 15፡12፣ 17 6 ሲቁዋ ጊያዌ ኑኒ ፆሳ ኣዛዙዋ ናጊዴ ዴዒያዋ ጊያዋ። ቃሲ ኮዪሩዋፔ ሂንቴ ሲሴዳዋዳንካ፥ ኣ ኣዛዙ ኣዬ ጎፔ፥ ሂንቴ ኡባይ ሲቁዋን ዴዓናዋ።
7 ኣዪሲ ጎፔ፥ ዬሱሲ ኪሪስቶሲ ኣሳ ጊዲዴ ዬዳዋ ኣማኖኮ ጊያዋንቱ፥ ባሌꬂያ ዳሮ ኣሳቱ፥ ጋዴ ጊዶ ጌሌዲኖ። ሄዋ ማላ ኡራይ ኦኒኔ ኣሳ ባሌꬂያዋኔ ኪሪስቶሳ ኤቄቲያዋ። 8 ሂንቴ ኦꬄዳዎ ኩሜንꬃ ዎይታ ኣካናፔ ኣቲን፥ ኑኒ † ኑኒ፡ ኢቲ ኢቲ ጌሻ ማፃፋ ቢሌꬃይ፥ «ሂንቴንቱ» ያጌ። ኦꬄዳዋ ባዪዜና ማላ፥ ሂንቴና ናጊቴ።
9 ኪሪስቶሳ ቲሚርቲያፔ ሃኪያ ኡራዉኔ ቃሲ ኣ ቲሚርቲያን ዴዔና ኡራው ፆሳና ኢቲፔቴꬃይ ባዋ። ኪሪስቶሳ ቲሚርቲያን ዴዒያ ኡራው ፆሳ ኣዉዋናኔ ኣ ናዓና ኢቲፔቴꬃይ ዴዔ። 10 ኦኒኔ ሂንቴኮ ዪዴ፥ ሃ ቲሚርቲያ ኣሄናን ኣጎፔ፥ ሂንቴ ጎሌ ኣ ጌሊሶፒቴ፤ ሳሮካ ጎፒቴ። 11 ኣዪሲ ጎፔ፥ ኣ ሳሮ ጊያ ኡራይ ኣ ኢታ ኦሱዋ ኣናና ጊሼቴ።
ዉርሴꬃ ሳሮታ
12 ታኒ ሂንቴንቶ ፃፋናው ኮዬዳ ዳሮባይ ዴዔ፤ ሺን ዋራቃታኒኔ ቃላሚያን ፃፋናው ኮያቤይኬ፤ ሺን ኑ ናሼቻይ ፖሌታና ማላ፥ ሂንቴናና ዶናን ሃሳያናው ሂንቴኮ ባና ጋዴ ቆፓይ።
13 ሲቆ ጌኔ፥ ፆሳይ ዶሬዳ ኔ ሚቻቲ ናናይ ኔና ሳሮ ሳሮ ያጊኖ።

- 2 ዮሃኒሳ ኪታ
- ←
- 1
- →

*1:1-2 ዶሬቴዳ ጌኒዉኔ ኢዚ ናናው፡ ኦኒ ኤሪ ሃዌ ፃፌቴዳዌ፥ ዎሳ ጎሌዉኔ ኢዚን ዴዒያ ጎዳ ካሊያ ኣማኒያዋንቶ ጊዴናን ኣጌና። 13 ፄሊቴ።

1:5 ዮህ 13፡34፤ 15፡12፣ 17

†1:8 ኑኒ፡ ኢቲ ኢቲ ጌሻ ማፃፋ ቢሌꬃይ፥ «ሂንቴንቱ» ያጌ።

© 2011 WBT