- ማርቆሳ
- ←
- 3
- →

3
ኩሺ ሲሌዳ ቢታኒያ
(ማት 12፡9-14፤ ሉቅ 6፡6-11)
1 ዬሱሲ ኣዪሁዳ ዎሳ ጎሊያ ሺሬቲካ ጌሌዳ፤ ሄዋን ኩሺ ሲሌዳ ኢቲ ቢታኒ ዴዔ። 2 ኢቲ ኢቲ ኣሳይ ዬሱሳ ሞታናው ኮዪዴ፥ ኩሺ ሲሌዳ ቢታኒያ ሳምባታን ኢ ፓꬆፔ ቤዓናው ናጌ። 3 ዬሱሲ ሄ ኩሺ ሲሌዳ ቢታኒያ፥ «ዴንዳ ኤቃዴ ሲንꬃው ሃ ያ» ያጌዳ። 4 ሄዋፔ ጉዪያን ኣሳ፥ «ሳምባታን ሎዖባ ኦꬂያዌ ዎጌዬ ኢታባ ኦꬂያዌ ዎጌ? ኣሳ ሼምፑዋ ኣሺያዌ ዎጌዬ ዎꬊያዌ ዎጌ?» ያጊዴ ኦቼዳ።
ሺን ኣሳይ ጮዑ ጌዳ። 5 ዬሱሲ ሃንቄቲዴ፥ ኡንቱንታ ዩሺ ኣꬂ ፄሊዴ፥ ኡንቱንቱ ኦዲና ሲሴናዋንታ ጊዲያ ዲራው፥ ኡንቱንቶ ዳሪ ካዮቴዳ፤ ሄ ቢታኒያ፥ «ኔ ኩሺያ ፒዲ ኦꬃ» ያጌዳ፤ ቢታኒ ፒዲ ኦꬂና፥ ኣ ኩሺ ፓፂ ኣጌዳ። 6 ፓሪሳዋቱ ኣዪሁዳ ዎሳ ጎሊያፔ ካሬ ኬሲዴ፥ ዬሱሳ ዎቲ ዎꬋኔንቶ ሄሮዲሳና ዴዒያዋንቱና ማቄቴዲኖ።
ኣሳይ ኣባ ላንቂያን ዬሱሳኮ ሺቄዲኖ
7 ዬሱሲ ባሬና ካሊያዋንቱና ጋሊላ ኣባ ቤዳ፤ ጋሊላፔ ጮራ ኣሳይ ኣ ካሌዳ። 8 ቃሲካ ጮራ ኣሳይ ዪሁዳፔ፥ ዬሩሳላሜፔ፥ ኤዶሚያሳፔ፥ ዮርዳኖሳ ሻፋፔ ሄፊንꬃ ባጋፔ፥ ፂሮሳ ካታማፔኔ ሲዶና ካታማፔ ዬሱሲ ኦꬄዳዋ ሲሲዴ፥ ኣኮ ዬዳ። 9 ዬሱሲ ጮራ ኣሳይ ባሬና ሱጊ ኡንዔꬄና ማላ፥ ባሬና ካሊያዋንታ ዎንጊሪያ ባሬው ጋሚዔꬃና ማላ ኣዛዜዳ። 10 ዳሮ ኣሳ ኢ ፓꬄዳ ዲራው፥ ሃርጊያ ኣሳይ ኡባይ ኣ ቦቻናው ሱጌሬቴ። 11 ኢታ ኣያናይ ዴዒያ ኣሳቱካ ኣ ቤዔዳ ዎዴ ኡባን ኣ ሲንꬃን ጉፋኒዴ፥ ባሬንቱ ቃላ ꬎቁ ኦꬂዴ፥ «ኔን ፆሳ ናዓ ጊዲኪ!» ያጌዲኖ።
12 ዬሱሲ ሄ ኢታ ኣያናቱ ባሬባ ኣሳው ኦዲዴ፥ ባሬና ቆንጪያ ኬሴና ማላ፥ ኡንቱንታ ሚኒሲዴ ኣዛዜዳ።
ዬሱሲ ባሬ ኪቲያዋንታ ዶሬዳ
(ማት 10፡1-4፤ ሉቅ 6፡12-16)
13 ዬሱሲ ዴሪያ ቦላ ኬሲዴ፥ ባሬ ኮዬዳ ኣሳቱዋ ባሬኮ ፄሴዳ፤ ሄዋፔ ጉዬ ኣኮ ቤዲኖ። 14-15 ኡንቱንቱ ባሬናና ዴዓና ማላኔ ቃላ ኦዳናው ኡንቱንታ ኪታና ማላ፥ ኢታ ኣያናቱዋ ኣሳፔ ኬሳናው ኡንቱንቶ ማታይ ዴዓና ማላ፥ ታማኔ ላዑ ኣሳቱዋ ዶሬዳ።
16 ኢ ዶሬዳ ታማኔ ላዓቱ ሃዋንታ፡ ጴፂሮሳ ያጊዴ ሱንꬄዳ ሲሞና፥ 17 ቦዓኔርጌሳ ያጊዴ ሱንꬄዳ ዛቢዲዮሳ ናና ያዪቆባኔ ያዪቆባ ኢሻ ዮሃኒሳ። «ቦዓኔርጌሳ» ጊያዌ «ዎልቃማ ኣሳቱዋ» ጊያዋ። 18 ኢንዲራሳኔ ፒሊጶሳ፥ ባርታላሞሳኔ ማቶሳ፥ ቶማሳኔ ኢልፒዮሳ ናዓ ያዪቆባ፥ ታዶሳኔ ባሬ ቢታው ሴሌቲያ ሲሞና፥ 19 ዬሱሳ ኣꬂ ኢሜዳ ዪሁዳ ኣስቆሮታ። 14፡10
ዬሱሳኔ ቢዔል-ዜቡላ
(ማት 12፡22-32፤ ሉቅ 11፡14-23፤ 12፡10)
20 ዬሱሲ ሶይ ቤዳ፤ ላዔንꬁዋካ ቃሲ ጮራ ኣሳይ ሺቂና፥ ኢኔ ኣ ካሊያዋንቱና ሃራይ ኣቶ፥ ቁማ ማናዉካ ዳንዳይቤይኪኖ፤ 21 ኣሳይ ኣ፥ «ጎዬ» ጊያ ዲራው፥ ኣ ዳባቱ ሄዋ ሲሲዴ፥ ኣ ኣካናው ቤዲኖ።
22 ሂጊያ ታማሪሲያ ኢቲ ኢቲ ኣሳቱ ዬሩሳላሜፔ ዪዴ፥ «ዬሱሳ ቦላ ቢዔል-ዜቡል ዴዔ» ያጌዲኖ፤ ቃሲ፥ «ፃላሃቱዋ ካፑ ባሬው ዎልቃ ኢሚና፥ ኢታ ኣያናቱዋ ኬሴ» ያጊዴ ሃሴዬዲኖ። ማት 9፡34፤ 10፡25
23 ዬሱሲ ኣሳ ባሬኮ ፄሲዴ፥ ሌሚሱዋ ኦዲዴ፥ «ሴፃናይ ሴፃና ዎቲ ኬሳናው ዳንዳዪ? 24 ኢቲ ካዉቴꬃይ ባሬ ጊዶን ሻኬቶፔ፥ ሄ ካዉቴꬃይ ኤቃናው ዳንዳዬና፤ 25 ቃሲ ኢቲ ጎሌ ኣሳይካ ባሬ ጊዶን ሻኬቶፔ፥ ሄ ጎሌ ኣሳይካ ኤቃናው ዳንዳዬና። 26 ሴፃናይ ባሬናና ዋላቄቲዴ ሻኬቶፔ፥ ባያናፔ ኣቲን፥ ዴዓና ዳንዳዬና።
27 «ሺን ዎልቃማ ኣሳ ጎሌ ጌሊዴ ካሴቲዴ ኣ ቃቼናን ዴዒዴ፥ ኣ ሚሻ ቦንቃናው ዳንዳዪያ ኣሳይ ባዋ፤ ቃቼዳዋፔ ጉዪያን፥ ኣ ጎሊያ ቦንቃናው ዳንዳዬ።
28 «ታኒ ሂንቴንቶ ቱሙዋ ጋይ፤ ፆሳይ ኣሳ ናናው ናጋራ ኡባኔ ኡንቱንቱ ቦሪያ ቦሪያ * ቦሪያ ቦሪያ፡ ጉሳይ ፆሳ ቦላን ኣሳይ ሃሳዪያ ኢታ፥ ባላኔ ጌላ ሃሳያ። ኡባ ኣቶ ጋና፤ 29 ሺን ጌሻ ኣያና ቦላ ኢታ ቦሪያ ሃሳዪያ ኦሲኔ ሜꬊናው ናጋራ ጊዳናፔ ኣቲን፥ ፆሳይ ኡባካ ኣቶ ጌና» ያጌዳ። ሉቅ 12፡10 30 ዬሱሲ ሄዋ ጌዳዌ፥ ኢቲ ኢቲ ኣሳቱ፥ «ዬሱሳ ቦላ ኢታ ኣያናይ ዴዔ» ያጌዳ ዲራሳ።
ዬሱሳ ዳዮኔ ኢሻቱዋ
(ማት 12፡46-50፤ ሉቅ 8፡19-21)
31 ዬሱሳ ዳያኔ ኣ ኢሻቱ ዪዴ፥ ካሬን ኤቂ ኣኮ ኣሳ ኪቲዴ፥ ኣ ፄሲሴዲኖ። 32 ጮራ ኣሳይ ኣ ማታን ኡቴዲኖ፤ ሄ ኪቴቴዳዌ ኣ፥ «ቤዓ፤ ኔ ዳያኔ ኔ ኢሻቱ ካሬን ኤቂዴ፥ ኔናና ጋኬታናው ኮዪኖ» ያጌዳ።
33 ዬሱሲ ዛሪዴ፥ «ታ ዳያ ኦኔ? ቃሲ ታ ኢሻቱ ኦኔ?» ያጌዳ። 34 ባሬ ማታን ኡቴዳ ኣሳ ዩሺ ኣꬂ ፄሊዴ፥ «ቤዒቴ፤ ታ ዳያኔ ታ ኢሻቱ ሃዋንቱሺ። 35 ፆሳይ ኮዪያዋ ኦꬂያ ኡባይ ታ ኢሻ፥ ታ ሚቻቶኔ ታ ዳዮ» ያጌዳ።

- ማርቆሳ
- ←
- 3
- →

3:19 14፡10

3:22 ማት 9፡34፤ 10፡25

*3:28 ቦሪያ ቦሪያ፡ ጉሳይ ፆሳ ቦላን ኣሳይ ሃሳዪያ ኢታ፥ ባላኔ ጌላ ሃሳያ።

3:29 ሉቅ 12፡10

© 2011 WBT